HU Az Európai Unió Hivatalos Lapja C 317/103

Az Európai Gazdasági és Szociális Bizottság véleménye – Javaslat európai parlamenti és tanácsi rendeletre az európai műholdas rádiónavigációs programokat üzemeltető struktúrák létrehozásáról szóló 1321/2004/EK rendelet módosításáról

(COM(2009) 139 végleges – 2009/0047 (COD))

(2009/C 317/19)

Előadó: Thomas MCDONOGH

2009. április 21-én a Tanács úgy határozott, hogy az Európai Közösséget létrehozó szerződés 156. cikke alapján kikéri az Európai Gazdasági és Szociális Bizottság véleményét a következő tárgyban:

Javaslat európai parlamenti és tanácsi rendeletre az európai műholdas rádiónavigációs programokat üzemeltető struktúrák létrehozásáról szóló 1321/2004/EK rendelet módosításáról

COM(2009) 139 végleges – 2009/0047 (COD).

A bizottsági munka előkészítésével megbízott „Közlekedés, energia, infrastruktúra és információs társadalom” szekció 2009. június 26-án elfogadta véleményét. (Előadó: Thomas McDonogh.)

Az Európai Gazdasági és Szociális Bizottság 2009. július 15–16-án tartott, 455. plenáris ülésén (a július 15-i ülésnapon) 174 szavazattal, 5 tartózkodás mellett elfogadta az alábbi véleményt.

1. Következtetések és ajánlások

1.1. Határozottan támogatjuk az Európai Bizottság javaslatait, mivel az a jogszabály, amelyet még 2004-ben bocsátottak ki, vélhetően már nagyon elavult.

1.2. A biztonsági rendszerek igen fontosak, és lépéseket kell tenni a hackertámadások kiküszöbölésére.

1.3. Mivel az irányító szervezet civilekből áll, az alkalmazottakon végre kell hajtani a javasolt háttérellenőrzéseket. A szolgáltatás folyamatosságának és megbízhatóságának biztosítása érdekében a munkatársaknak is tudatában kell lenniük a végfelhasználókkal szembeni komoly felelősségüknek.

1.4. A felhasználóknak felszámított költségeknek versenyképeseknek kell lenniük más hasonló rendszerekkel.

1.5. Fontos, hogy az Európai Unió független legyen más szolgáltatóktól, akik tetszésük szerint lekapcsolhatják rendszereiket, és – akár kereskedelmi, akár katonai célból – figyelhetik a végfelhasználók aktivitását.

1.6. A Galileót megfelelően el kell magyarázni az uniós polgároknak, mivel közvetve vagy közvetlenül befolyásolja majd legtöbbjük életét, a pilótáktól a bányászokon át a gazdálkodókig, és annak érdekében is, hogy a benne rejlő összes lehetőséget kiaknázhassuk.

1.7. A döntéshozatal különböző szakaszaiban ki kell kérni az EGSZB véleményét a projekt végrehajtásában elért aktuális haladásról.

1.8. Az EGSZB támogatja az EU GNSS programjainak finanszírozását, és kiemeli, hogy a programok sikere érdekében többéves finanszírozásról kell gondoskodni.

1.9. Az EGSZB szerepét el kellene ismerni. A GNSS programoknak közvetlen kihatásuk van a polgárokra, így az EGSZB-t teljes mértékben tájékoztatni kell, és véleményét ki kell kérni. A Galileót civilek fejlesztik és ellenőrzik, és átláthatóságra van szükség. Az Európai Bizottságnak folyamatosan ki kell kérnie az EGSZB véleményét, amint egy későbbi stádiumban felmerülnek majd a felügyelethez, az egyéni jogokhoz és a magánélet védelméhez kapcsolódó főbb kérdések.

2. Bevezetés

2.1. Az EGSZB már több véleményt elfogadott a Galileóról (1).

2.2. Fontos, hogy a Galileót mielőbb üzembe állítsák, hogy Európának – az Egyesült Államokhoz hasonlóan – meglegyen a saját navigációs rendszere, és e szolgáltatások nyújtása tekintetében ne függjön másoktól.

2.3. Ez nemzeti szempontból növelni fogja a biztonságot, kereskedelmi szempontból pedig bevételt hoz. Ennek lehetővé kell tennie az üzleti alapokra helyezést, és értékes jövedelemforrást kell biztosítania.

2.4. Az EGSZB-nek teljes mértékben ki kell állnia az Európai Bizottság mellett e jogszabályt illetően, amelyre sürgős szükség van.

3. Általános megjegyzések az európai GNSS programokról

3.1. Fontos, hogy az EU független legyen más nagy globális műholdas szolgáltatóktól. A Galileo azonban hatékonyabb lesz a globális piacon, és az EGNOS kiegészít majd más rendszereket, javítva az információ minőségét.

3.2. A Galileo néhány olyan tagállam számára is űrhozzáférést is biztosít majd, amelyek egyébként nem vennének részt az űrrel kapcsolatos tevékenységekben. A GNSS programoknak nagy publicitást is kell biztosítani, javítandó az EU-ról a nagyközönség körében alkotott képet, és garantálandó a programok sikerét. Azért van szükség az európai GNSS programok előnyeit tudatosító tevékenységekre, hogy a nagyközönség minél inkább ki tudja használni az új lehetőségeket.

3.3. Az európai GNSS programok pozitív hatással lehetnek más uniós politikákra.

3.4. Az e területen folytatandó kutatást ösztönözni kell.

4. Részletes megjegyzések

4.1. Az 1321/2004/EK rendeletet határozottan és gyorsan módosítani kell, a következő okokból:

— A jelenlegi helyzet, amelyet az jellemez, hogy két, egymásnak helyenként ellentmondó szöveg létezik párhuzamosan: az 1321/2004/EK rendelet és a 683/2008/EK rendelet, jogi szempontból nem kielégítő.

— A 683/2008/EK rendelet kimondja, hogy az Európai Bizottságnak kell kezelnie a rendszerbiztonsággal kapcsolatos valamennyi szempontot, ám ugyanakkor az Felügyeleti Hatóságot bízza meg azzal, hogy a gondoskodjon a biztonsági vonatkozású akkreditációról. Mielőbb tisztázni kell, hogy pontosan mi a Hatóság szerepe a biztonság és az akkreditáció terén.

4.2. A rendelet módosítása szerint az Ügynökségnek a következő céljai vannak:

— biztonsági vonatkozású akkreditáció: az Ügynökségnek kell kezdeményeznie és nyomon követnie a biztonsági eljárások végrehajtását és biztonsági auditokat végeznie az európai GNSS rendszereken;

— hozzá kell járulnia az európai GNSS rendszerek kereskedelmi hasznosításának előkészítéséhez, beleértve a szükséges piacelemzést is;

— működtetnie kell a Galileo biztonsági központot.

4.3. 2004-ben, amikor az Ügynökséget megalapították, előzetes értékelés történt.

4.4. Az Ügynökség irányítási szabályainak ezt a módosítását azért dolgozták ki, hogy figyelembe vehessék az Ügynökség irányítása során szerzett tapasztalatokból leszűrt tanulságokat, valamint az Ügynökségnek az európai műholdas rádiónavigációs programokhoz való hozzájárulását és az abban játszott szerepét.

4.5. Új keretekre van tehát szükség a közirányításhoz. A 683/2008/EK rendelet a következőket tartalmazza:

— a hatáskörök szigorú megosztása az Európai Bizottság által képviselt Európai Közösség, valamint a Hatóság és az Európai Űrügynökség között;

— hatáskör biztosítása az Európai Bizottság számára a programok irányítására, és

— az akkor az Ügynökségre bízott feladatok pontos felsorolása.

4.6. A műholdas rádiónavigációs rendszerek bevezetését az egyes tagállamok külön-külön nem tudják kellőképpen megvalósítani, mivel ez a célkitűzés meghaladja valamennyi tagállam pénzügyi és műszaki lehetőségeit. Az európai GNSS programok (Galileo és EGNOS) végrehajtásához ezért a közösségi szintű lépések kínálják a legmegfelelőbb alapot.

Kelt Brüsszelben, 2009. július 15-én. az Európai Gazdasági és Szociális Bizottság elnöke Mario SEPI

(1) HL C 256., 2007.10.27., 73.-75. o.

HL C 256., 2007.10.27., 47. o.

HL C 324., 2006.12.30., 41.-42. o.

HL C 221., 2005.9.8., 28. o.